মিলেনিয়াম বীজ ব্যাংক অংশীদারিত্ব

মিলেনিয়াম বীজ ব্যাংক অংশীদারিত্ব বা সহস্রাব্দ বীজ ব্যাংক অংশীদারিত্ব (ইংরেজি: Millennium Seed Bank Partnership, সংক্ষেপে: এমএসবিপি বা এমএসবি) হলো বিশ্বের সর্ববৃহৎ এক্স-সিটু উদ্ভিদ সংরক্ষণ প্রকল্প। পূর্বে এটি মিলেনিয়াম বীজ ব্যাংক প্রকল্প নামে পরিচিত ছিল। যুক্তরাজ্যের রয়েল বোটানিক গার্ডেনস, কিউ এর তত্ত্বাবধান করে। ১৯৯৫ সালে মিলেনিয়াম কমিশনের অনুদান প্রাপ্তির পর ১৯৯৬ সালে এই প্রকল্পের কাজ শুরু হয়। বর্তমানে পশ্চিম সাসেক্সে অবস্থিত ওয়েকহার্স্টের ওয়েলকাম ট্রাস্ট মিলেনিয়াম ভবনে বীজ ব্যাংকের কার্যালয় অবস্থিত। এটি ভবিষ্যতের ব্যবহারের জন্য বীজ সংরক্ষণ করে বন্য পরিবেশে উদ্ভিদের বিলুপ্তি ঠেকানোর “বীমা” হিসেবে কাজ করে। এর সংরক্ষণাগারে অবস্থিত ভূগর্ভস্থ হিমায়িত ভল্টে বিশ্বের বন্য উদ্ভিদ ও উদ্ভিদের বুনো প্রজাতির সবচেয়ে বড় বীজ ব্যাংক অবস্থিত। ড. পিটার থম্পসন এই প্রকল্পের সূচনা করেন এবং রজার স্মিথের চলে যাওয়ার পরে পল স্মিথ এটি পরিচালনা করেন। এই প্রকল্পে কর্তব্য পালনের জন্য রজার স্মিথ ২০০০ সালে রানির নতুন বছরের সম্মাননা অনুষ্ঠানে অর্ডার অব দ্য ব্রিটিশ এম্পায়ার (ওবিই) খেতাব অর্জন করেন। প্রকল্প বিশ্বের বিভিন্ন দেশের জীববৈচিত্র্য প্রকল্পের সাথে সহযোগিতামূলক সম্পর্ক তৈরির মাধ্যমে শুষ্কভূমি অঞ্চলের উদ্ভিদের বীজ সংগ্রহে অভিযান পরিচালনা করা হয়। সম্ভব হলে সেই সকল দেশের নিজস্ব সংরক্ষণাগারে কিছু নমুনা সংরক্ষিত রেখে বাকি নমুনা মিলেনিয়াম বীজ ব্যাংক প্রকল্পে সংরক্ষণের জন্য পাঠানো হয়। বিশ্বের প্রতিটি মহাদেশেই এমন অংশীদারিত্বমূলক সম্পর্ক তৈরি হয়েছে। এর ফলে সংশ্লিষ্ট দেশগুলোও উদ্ভিদ সংরক্ষণের বৈশ্বিক কৌশল ও জাতিসংঘ পরিবেশ কর্মসূচি-ভিত্তিক সহস্রাব্দ উন্নয়ন লক্ষ্যমাত্রার মতো বৈশ্বিক কর্মসূচি ও লক্ষ্যমাত্রা অর্জনে সক্ষম হয়। কিউয়ের বীজ ব্যাংক বিভিন্ন প্রক্রিয়ার মধ্য দিয়ে অতিবাহিত হয়েছে। ১৯৮০ সালে পিটার থম্পসন কিউয়ে বীজ ব্যাংক ব্যবস্থাপনা স্থাপন করেছিলেন, যা পরবর্তীতে এমএসবিপির হাতে ন্যস্ত হয়। ১৯৮০ সাল থেকে ২০০৫ সাল পর্যন্ত রজার স্মিথ এই ব্যবস্থাপনার প্রধান হিসেবে দায়িত্ব পালন করেন। ২০০৫ সালে পল স্মিথ এমএসবিপির প্রধান হিসেবে তার স্থলাভিষিক্ত হন। স্ট্যান্টন উইলিয়ামস নামের একটি প্রতিষ্ঠান ওয়েলকাম ট্রাস্ট মিলেনিয়াম বীজ ব্যাংক ভবন নির্মাণ করে। ২০০০ সালে প্রিন্স চার্লস ভবনটি উদ্বোধন করেন। ভবনের দুইপাশে গবেষণাগার এবং প্রকল্পের কার্যালয় অবস্থিত। এই দুইয়ের মাঝখানে বিশাল অংশজুড়ে দর্শনার্থীদের জন্য উন্মুক্ত স্থান তৈরি করা হয়েছে, যেখানে প্রদর্শনীর আয়োজন করা যায়। এখান থেকে বিশেষ জানালার মাধ্যমে দর্শনার্থীরা বীজ পরিষ্করণ ও সংরক্ষণের জন্য প্রক্রিয়াকরণের কাজ অবলোকন করতে পারেন। পাশাপাশি এখান থেকে ভূ-গর্ভস্থ ভল্টের প্রবেশপথও দেখা যায়, যেখানে −২০ ডিগ্রি সেলসিয়াস (−৪ ডিগ্রি ফারেনহাইট) তাপমাত্রায় বীজগুলো সংরক্ষণ করা হয়। ২০০১ সালে এমএসবিপির আন্তর্জাতিক কর্মসূচি চালু করা হয়। ২০০৭ সালের এপ্রিল মাসে অক্সিটেনান্থেরা আবিসিনিকা নামের এক ধরনের আফ্রিকান বাঁশের বীজ সংরক্ষণের মাধ্যমে বীজ ব্যাংকে শতকোটিতম (বিলিয়ন) নমুনা সংগ্রহের মাইলফলক অর্জিত হয়। ২০০৯ সালের অক্টোবর মাসে ভল্টে মুসা ইটিনের‍্যান্স প্রজাতির বুনো কলার বীজ সংরক্ষণের মাধ্যমে সমগ্র বিশ্বের বুনো উদ্ভিদ প্রজাতির বীজ সংরক্ষণের ১০% লক্ষ্যমাত্রা অর্জিত হয়। সবীজ উদ্ভিদের আনুমানিক সংখ্যা ক্রমশ বৃদ্ধি পাওয়ায় ২০১৫ সালের জুন মাস নাগাদ বীজ ব্যাংকের ৩৪,০৮৮ বুনো উদ্ভিদ প্রজাতির ১৯৮,০৪,০৫,০৩৬টি (একশ আটানব্বই কোটি চার লক্ষ পাঁচ হাজার ছত্রিশ) বীজের নমুনা সমগ্র বিশ্বের মোট বন্য উদ্ভিদ প্রজাতির ১৩% ধারণ করতো। ২০২৫ সাল নাগাদ মিলেনিয়াম বীজ ব্যাংকে ৪০,০০০-এর অধিক প্রজাতির ১,০৩,০০০ সংগ্রহে প্রায় ২৫০ কোটির কাছাকাছি বীজ সংরক্ষিত ছিল। সমগ্র যুক্তরাজ্যের ব্যাংকে সংরক্ষণোপযোগী উদ্ভিদ প্রজাতির ৯৮%-এর অধিক নমুনা ইতোমধ্যেই সংরক্ষিত হয়েছে। লক্ষ্য ও উদ্দেশ্য প্রকল্পের প্রধান লক্ষ্য ও উদ্দেশ্য হলো: ২০২০ সাল নাগাদ মধ্যে ৭৫,০০০ উদ্ভিদ প্রজাতির বীজ সংরক্ষণ করা, যা ইতোমধ্যে আবিষ্কৃত মোট উদ্ভিদ প্রজাতির ২৫%। এটি মূলত লক্ষ্যমাত্রার দ্বিতীয় ধাপ ছিল। প্রথম ধাপে ২০১০ সালের মধ্যে মোট জানা উদ্ভিদ প্রজাতির ১০% সংরক্ষণের লক্ষ্যমাত্রা থাকলেও, ২০০৯ সাল নাগাদ তা বাস্তবায়ন করা সম্ভব হয়। যুক্তরাজ্যের সকল স্থানীয় উদ্ভিদ প্রজাতির বীজ সংগ্রহ করা। উদ্ভিদ ও উদ্ভিদের বীজ রক্ষা ও সংরক্ষণে অধিকতর গবেষণা করা। এতদসংশ্লিষ্ট খাতে গবেষণার কেন্দ্র হিসেবে কাজ করা এবং জনসমর্থন সৃষ্টি ও মানুষকে এই কাজে আগ্রহী করা। আন্তর্জাতিক অংশীদারিত্ব সমগ্র বিশ্বব্যাপী প্রকল্পের ১০০টিরও বেশি অংশীদার রয়েছে। এর মধ্যে অস্ট্রেলিয়া, মেক্সিকো, চিলি, কেনিয়া, চীন, মার্কিন যুক্তরাষ্ট্র, জর্ডান, মালি, মালাউই, মাদাগাস্কার, বুরকিনা ফাসো, বতসোয়ানা, তানজানিয়া, সৌদি আরব, লেবানন ও দক্ষিণ আফ্রিকা ইত্যাদি দেশ প্রধান অংশীদার হিসেবে রয়েছে। এর মধ্যে অস্ট্রেলিয়া বিশেষভাবে গুরুত্বপূর্ণ একটি অংশীদার, কেননা দেশটিতে বিশ্বের মোট উদ্ভিদ প্রজাতির ১৫% রয়েছে, যার ২২% বর্তমানে বিলুপ্তির ঝুঁকিতে রয়েছে। ২০০৫ থেকে ২০০৯ সাল নাগাদ এমএসবিপি ইউরোপীয় ইউনিয়নের এনস্কোনেট প্রকল্পের তত্ত্বাবধান করে। বীজ সংরক্ষণ এমএসবিপির সংগ্রহের জন্য আনিত বীজগুলো বিভিন্ন অবস্থায় এসে পৌঁছায়। কখনো তা ফলের সাথে সংলগ্ন অবস্থায় থাকে, কখনো তা পরিষ্কার করেও পাঠানো হয়। সাধারণত শনাক্তকরণের সুবিধার্থে চাপা উদ্ভিদের নমুনাসহ প্রেরণ করা হয়। নমুনাগুলোকে দ্রুত শুষ্ক একটি কক্ষে স্থানান্তর করা হয়, যেখানে ১৮ °সে তাপমাত্রায় ১৫% আপেক্ষিক আর্দ্রতায় বীজগুলোকে সংরক্ষণ করা হয়। বীজগুলো এই কক্ষে দুই সপ্তাহ থেকে ছয় মাস পর্যন্ত থাকতে পারে, যার ফলে বীজের আয়ু ৪০ গুণ পর্যন্ত বৃদ্ধি পায়। এখানে বীজগুলো থেকে ময়লা ও উদ্ভিদের উচ্ছিষ্টাংশ পরিষ্কার করা হয়, ক্ষতিকর পোকামাকড় দূর করতে এক্স-রে দিয়ে পরীক্ষা করা হয় এবং এরপর ভল্টে স্থানান্তরের পূর্বে পুনরায় শুকানো হয়। এরপর ভল্টে বীজগুলোকে −২০ ডিগ্রি সেলসিয়াস (−৪ ডিগ্রি ফারেনহাইট) তাপমাত্রায় সংরক্ষণ করা হয়। বীজগুলোকে কাচের তৈরি বায়ু-অভেদ্য পাত্রে সংরক্ষণ করা হয়। কাচের পাত্রের ভেতরে আর্দ্রতা শোষণের জন্য সিলিকা জেলের প্যাকেট নির্দেশক দ্রব্যসহ ঢুকানো থাকে, যা কাচের ভেতরে আর্দ্রতা প্রবেশ করলে রং পরিবর্তন করে তা জানান দেয়। ব্যাংকে সংরক্ষিত বীজের কার্যকারিতা পরীক্ষার জন্য সংরক্ষণের পরপর এবং প্রতি দশ বছর অন্তর অন্তর বীজের অঙ্কুরোদ্গম করিয়ে দেখা হয়। যদি বীজের কার্যকারিতা কম থাকে, তাহলে বুনো পরিবেশ থেকে পুনরায় সংগ্রহ করাই সবচেয়ে উপযুক্ত পদ্ধতি। সাধারণ শুষ্ককরণ পদ্ধতির প্রতি সংবেদনশীল উদ্ভিদের বীজের ক্ষেত্রে বীজ ব্যাংকের বিজ্ঞানীরা তরল নাইট্রোজেন ব্যবহার করে দ্রুত শুষ্ককরণ ও হিমায়নের মাধ্যমে ক্রায়োসংরক্ষণ পদ্ধতিতে সংরক্ষণ নিয়ে গবেষণা করছেন। বীজ বিতরণ গবেষণার কাজে বীজের প্রয়োজন হলে, এমএসবিপির বীজের তালিকা থেকে তা আহরণের জন্য অনুরোধ জানানো যায়। এই কাজের জন্য আইনি বৈধতা থাকলে এমএসবিপি যেকোনো বিশ্বস্ত, অ-বাণিজ্যিক সংগঠনকে গবেষণা, উদ্ভিদ পুনরানয়ন ও পুনঃপ্রচলনের জন্য সর্বোচ্চ ৬০টি বীজ বিনামূল্যে সরবরাহ করে থাকে। এমএসবিপি অলাভজনক ও পারস্পরিক উপকারিতার ভিত্তিতে প্রতিষ্ঠানগুলোকে বীজ সরবরাহ করে। এমএসবিপি যুক্তরাজ্য স্থানীয় বীজ হাব নামের একটি সংগঠনও পরিচালনা করে, যা সংরক্ষণ ও পুনরানয়নবাদী সংগঠনগুলোকে যুক্তরাজ্যের স্থানীয় উদ্ভিদের উচ্চমানের বীজ সরবরাহ করে দেশের বাস্তুতান্ত্রিক শৃঙ্খলার স্থিতিস্থাপকতা রক্ষায় কাজ করে। আরও দেখুন অস্ট্রেলীয় শস্যের জিন ব্যাংক সভালবার্দ বৈশ্বিক বীজ ভল্ট তথ্যসূত্র বহিঃসংযোগ মিলেনিয়াম বীজ ব্যাংক ওয়েবসাইট এমএসবি বীজের সংগ্রহ ভবনের চিত্রশালা জীববৈচিত্র‍্য সনদ TED talk: Jonathan Drori – Millennium Seed Bank (ইংরেজি) – বীজ ব্যাংক নিয়ে আলোচনা